Il-wegħda ta' Alla lil David Għanja tat-Telgħat. Ftakar, Mulej, f'David u fl-hemm tiegħu kollu. Ftakar kif hu ħalef lill-Mulej, u wiegħed lil Alla, il-Qawwi ta' Ġakobb : "Ma nidħolx taħt is-saqaf ta' dari, ma nitlax fuq il-friex ta' soddti, ma nagħlaqx għajnejja u norqod u anqas nagħlaq xfar għajnejja bin-ngħas, sa ma nsib post għall-Mulej, għamara għal Alla, il-Qawwi ta' Ġakobb." Araw, smajna bl-arka f'Efrata , sibnieha fir-raba' ta' Ġagħar . Ħa nidħlu fl-għamara tiegħu, ninxteħtu quddiem il-mirfes ta' riġlejh ! Qum u ejja, Mulej, lejn il-mistrieħ tiegħek, int u l-arka tal-qawwa tiegħek. Jilbsu l-ġustizzja l-qassisin tiegħek, jgħajtu bil-ferħ il-ħbieb tiegħek. Minħabba f'David, il-qaddej tiegħek, twarrabx wiċċ is-sultan, il-midluk tiegħek. Il-Mulej ħalef wegħda lil David, u żgur li ma jerġax lura minnha: "Wieħed min-nisel tiegħek jiena nqiegħed fuq it-tron tiegħek. Jekk uliedek iħarsu l-patt tiegħi u l-preċetti li jien nagħtihom, uliedhom ukoll għal dejjem joqogħdu fuq it-tron tiegħek." Għax il-Mulej għażel 'il Sijon, u xtaqha tkun id-dar tiegħu: "Hawn insib il-mistrieħ tiegħi għal dejjem! Fiha rrid noqgħod, għax ħabbejtha! Bil-barka nimla l-ħażniet tagħha, bil-ħobż inxabba' l-foqra tagħha. Bis-salvazzjoni llibbes il-qassisin tagħha, bil-ferħ jgħajtu l-ħbieb tagħha. Hemm inqajjem qawwa lil David , inħejji mnara għas-sultan, il-midluk tiegħi. Bil-mistħija llibbes l-għedewwa tiegħu, imma fuqu tiddi l-kuruna tiegħu."